1α. ΒΑΣΙΛΙΚΟΝ ΔΙΑΤΑΓΜΑ της 12/12 Αυγ. 1948 (ΦΕΚ Α΄ 203) Περί τροποποιήσεως και συμπληρώσεως του από 30.1.37 Δ/τος «περί επιβλέψεως της λειτουργίας και συντηρήσεως κινητηρίων μηχανών και ατμολεβήτων». Έχοντες υπ’ όψιν τας διατάξεις του Νόμ. 6422 του έτους 1934 «περί ασκήσεως του επαγγέλματος του μηχανολόγου κλπ.» και ιδία των άρθρ. 3 και 5 αυτού, την υπ’ αριθ. 79 ε.ε. σύμφωνον γνώμην του Συμβουλίου Σιδ/μων του Υπουργείου Μεταφορών ως και την υπ’ αριθ. 381 ε.ε. γνωμοδότησιν του Συμβουλίου Επικρατείας προτάσει του Ημετέρου επί των Μεταφορών Υπουργού απεφασίσαμεν και διατάσσομεν: Άρθρ.1-8.(Τροποποιούνται τα άρθρ. 4, 8, 9,10, 11, 15, 26, 27, Β.Δ.30 Ιαν./5 Φεβρ. 1937). Άρθρ.9.-Ουδεμία εγκατάστασις κινητηρίων μηχανών και ατμολεβήτων, περί ων το άρθρ. 1 του ως άνω από 30.1.37 Δ/τος επιτρέπεται να λειτουργή εάν δεν χρησιμοποιήται δια την υπεύθυνον επίβλεψιν της λειτουργίας και συντήρησιν τούτων, προσωπικόν εφοδιασμένον δια των αναλόγων διπλωμάτων, πτυχίων  αδειών εκδοθέντων ή εκδιδομένων συμφώνως προς τας διατάξεις των εις εκτέλεσιν των άρθρ. 3 και 5 του υπ’ αριθ. 6422 του 1934 Νόμου εκδοθέντων ή εκδοθησομένων Δ/των. Άρθρ.10.-«Αι εξετάσεις των υποψηφίων πρακτικών μηχανικών κλπ. περί ων προβλέπει το άρθρ. 34 του ως άνω από 30.1.37 Δ/τος ως ετροποποιήθη δια του άρθρ. 5 του από 10.12.43 τοιούτου, διενεργούνται εφεξής μόνον παρά τη Μηχανολογική Δ/νσει του Υπουργείου Μεταφορών εν Αθήναις και τη Επιθεωρήσει Σιδ/μων Μακεδονίας - Θράκης εν Θεσ/νίκη, υπό των συμφώνως προς τ’ ανωτέρω άρθρα προβλεπομένων Επιτροπών, καταργουμένης πάσης αντιθέτου διατάξεως. Εις τας παρά τη Μηχανολογική Δ/νσει του Υπουργείου Μεταφορών προβλεπομένας ως άνω Επιτροπάς, συμμετέχει και αντιπρόσωπος της εν Αθήναις Ομοσπονδίας πρακτικών Μηχανικών και θερμαστών, εις δε τας παρά τη Επιθεωρήσει Σιδ/μών Μακεδονίας - Θράκης τοιαύτας, αντιπρόσωπος της εν Θεσ/νίκη Παμμηχανικής Ενώσεως. Οι αντιπρόσωποι ούτοι δέον να είναι κάτοχοι πτυχίου πρακτικού μηχανικού κινητηρίων μηχανών εσωτερικής καύσεως Α΄ τάξεως και επί πλέον να κέκτηνται πτυχίον μέσης ή κατωτέρας τεχνικής Σχολής ειδικότητος μηχανολόγου ή απολυτήριον  Γυμνασίου ή ισοτίμου Σχολής, εκτός εάν ούτοι αντί πτυχίου Σχολών ή απολυτηρίου Γυμνασίου κέκτηνται το πτυχίον πρακτικού μηχανικού Α΄ ή Β΄τάξεως επί μίαν δεκαετίαν τουλάχιστον. Οι αντιπρόσωποι ούτοι ορίζονται μεθ’ ενός αναπληρωτού των, επί μονοετεί θητεία ως μέλη των Επιτροπών τούτων, δι’ αποφάσεως του Υπουργού των Μεταφορών, εκλεγόμενοι μεταξύ τριών δι’ εκάστην περίπτωσιν προσώπων υποδεικνυομένων παρά των οικείων ως άνω Οργανώσεων. Εάν αι οργανώσεις αύται δεν ήθελον υποδείξη προς το Υπουργείον Μεταφορών τα πρόσωπα ταύτα εντός δεκαπενθημέρου από της σχετικής  προσκλήσεώς του, η συγκρότησις των Επιτροπών θεωρείται νόμιμος και άνευ της συμμετοχής του αντιπροσώπου της οικείας Οργανώσεως. Αι εξεταστικαί Επιτροπαί ευρίσκονται εν απαρτία παρόντων τουλάχιστον τριών εκ των μελών αυτών. Αι αποφάσεις των εξεταστικών Επιτροπών λαμβάνονται κατά πλειοψηφίαν των παρόντων μελών, εν ισοψηφία νικώσης της ψήφου του Προέδρου αυτής». Το άρθρ. 10 αντικατεστάθη ως άνω δια του Β.Δ. της 8/20 Νοεμ. 1948. 